b"\n_START_ARTICLE_\nMulassa de Barcelona\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria de la Mulassa es remunta al 1601, durant les festes de canonitzaci\xc3\xb3 de Sant Ramon de Penyafort. D\xe2\x80\x99aquesta data existeix una descripci\xc3\xb3 del pare Ruballosa on apareix documentada com una simple carcassa formada per una b\xc3\xb3ta amb el cos cobert amb una tela. En aquest moment, i sembla que durant for\xc3\xa7a m\xc3\xa9s temps, la Mulassa tenia una aparen\xc3\xa7a molt semblant a la de les guites berguedanes. Tamb\xc3\xa9 sabem que el gremi de paraires, que tenia capella a Santa Maria del Pi, ja s\xe2\x80\x99encarregava de custodiar-la i de fer-la participar en tots els actes._NEWLINE_Durant el segle XVII i gran part del XVIII hi ha documentades tot un seguit de sortides de la b\xc3\xa8stia, com a element participant de processons i celebracions i tamb\xc3\xa9 com a b\xc3\xa8stia de foc. I a poc a poc es va anar convertint en un dels elements m\xc3\xa9s divertits i esbojarrats del bestiari, fam\xc3\xb3s pels espectacles de foc que encap\xc3\xa7alava._NEWLINE_La figura va gaudir d\xe2\x80\x99una gran popularitat durant els primers segles d\xe2\x80\x99activitat, per\xc3\xb2 a partir del XVIII, amb els decret de Nova Planta, li anaren restringint privilegis i limitant \xc3\xa0mbits d\xe2\x80\x99actuaci\xc3\xb3 perqu\xc3\xa8 era de propietat gremial. Amb els pas del temps, va anar perdent simbolisme i anomenada, i fins i tot el 1771 li prohibiren expressament de llan\xc3\xa7ar coets. A partir d\xe2\x80\x99aquell moment la popularitat de la Mulassa va comen\xc3\xa7ar a decandir i d'en\xc3\xa7\xc3\xa0 del 1812 ja no en trobem cap m\xc3\xa9s refer\xc3\xa8ncia._NEWLINE_L\xe2\x80\x99any 1988, dins el projecte de recuperaci\xc3\xb3 de la imatgeria festiva de la Ciutat Vella, l\xe2\x80\x99Associaci\xc3\xb3 d\xe2\x80\x99Amics dels Gegants del Pi decideix de fer una nova mulassa com la que havia passejat segles enrere per la ciutat. En aquest cas, per\xc3\xb2, es va decidir de reproduir la imatge realista d\xe2\x80\x99una mula. Se\xe2\x80\x99n va encarregar la construcci\xc3\xb3 al mestre imatger Manel Casserres i Boix i aquell mateix any es va poder estrenar al correfoc de les festes de Sant Roc de la pla\xc3\xa7a Nova.\n_START_SECTION_\nSegle XXI\n_START_PARAGRAPH_\nLa figura que trobem en les cercaviles i en els actes protocol\xc2\xb7laris \xc3\xa9s una r\xc3\xa8plica del 2005 feta per Manel Casserras i Sol\xc3\xa9, fill del constructor original; la vella, en canvi, es reserva per als espectacles de foc._NEWLINE_La Mulassa de Barcelona \xc3\xa9s una pe\xc3\xa7a que t\xc3\xa9 ball propi: el \xc2\xabBall de la Mulassa\xc2\xbb, amb m\xc3\xbasica d\xe2\x80\x99Eduard Casals i Ramis i coreografia de Xavier L\xc3\xb3pez. La dansa comen\xc3\xa7a de manera suau, per\xc3\xb2 a mesura que avan\xc3\xa7a cada vegada es belluga m\xc3\xa9s r\xc3\xa0pidament i fa m\xc3\xa9s bots i giravolts._NEWLINE_La r\xc3\xa8plica de la figura es pot visitar a la Casa dels Entremesos, on \xc3\xa9s exposada permanent amb gran part de la imatgeria festiva de la Ciutat Vella. La pe\xc3\xa7a original es guarda a l\xe2\x80\x99esgl\xc3\xa9sia del Pi, com tots els entremesos antics de la parr\xc3\xb2quia."